ફેક ન્યૂઝના જમાનામાં નેટ પર કોણ સાચું અને કોણ ખોટું એ નક્કી કરવું મુશ્કેલ બની જાય છે. સોશ્યલ મીડિયામાં પણ પ્રકાર પડી ગયા છે. ફેસબૂક અને ટ્વીટર જેવા જાહેર માધ્યમ છે, જ્યાં એક વાદનો પ્રતિવાદ પણ થાય. પરંતુ વોટ્સઅપ ખાનગી માધ્યમ બની ગયું છે અને તેના પર જે ગપગોળા ચાલે છે તેનો પ્રતિવાદ કરવો મુશ્કેલ બની ગયો છે. પ્રતિવાદ કરવા માગતી વ્યક્તિને ખબર જ ના પડે કે વોટ્સઅપના કયા ગ્રુપમાં શું વહેંચાઈ રહ્યું છે. એક સરખા વિચાર ધરાવનારા એક ગ્રુપ બનાવી નાખે અને તેમાં એક સરખું અસત્ય પીરસાતું રહે. એક જમાનામાં આ રીતે પંથો રચાતા હતા. એક ગુરુ પોતાના ચેલાઓને ભેગા કરે અને તે જ્ઞાન પીરસે તે સત્ય તરીકે સંપ્રદાયમાં ચાલ્યા જ કરે. તે સંપ્રદાયની વ્યક્તિ બહાર નીકળીને બીજું કંઈક કાને ધરે તો જ ખબર પડે કે તેઓ કુવામાં રહેતા હતા, સમંદર તો બહુ દૂર છે. તે પહેલા ગામની નદી પણ છે, જેમાં ધૂબાકા મારવાથી નવી તાજગીનો અનુભવ થાય છે.